Alle politici is korrup sê vrou aan Zilleŉ Vrou geklee in ŉ T-hemp met president Jacob Zuma se gesig op het aan Helen Zille, leier van die DA, gesê sy gaan vir die ANC stem aangesien hulle korrup is. Zille het Saterdag talle buurte in Durban, KwaZulu-Natal besoek as deel van die DA se verkiesingsveldtog. Dit was in Wentworth waar Zille vir Barbara Martinus ontmoet het. Zille het aangebied om vir haar ŉ blou T-hemp te gee maar Martinus het geweier en gesê alle politici is korrup. “Ek het aan haar gesê sy is welkom om vir die ANC te stem indien sy korrupsie soek. Sy het gesê wel as mens hulle nie kan wen nie, sluit by hulle aan. En ek sê toe jy sluit dus by die ANC aan sodat jy by korrupsie kan baat waarop sy ja geantwoord het,” het Zille na die ontmoeting met Martinus gesê. Zille het aan haar gesê dat sy nie by korrupsie gaan baat nie aangesien dit slegs diegene in hoë posisies is wat daarby baat. Zille wou nie kommentaar lewer op ŉ vraag oor hoe sy dink die DA in die verkiesing op 7 Mei gaan vaar nie. “Ek gaan nie die uitslag voorspel nie. Dit sal meer wees as die vorige keer. Ek gaan nie ŉ getal daaraan koppel nie. Daar is baie dinge wat tydens ŉ verkiesingsveldtog gebeur maar ek dink mense is moeg daarvoor dat hulle geld gesteel word.”